Tienermeisie sterf in botsingArgieffoto: ER24 ŉ 16-jarige meisie is dood en drie mense beseer in ŉ botsing tussen twee voertuie Maandag in die Oos-Rand. Russel Meiring, woordvoerder van ER24, het gesê die twee voertuie het mekaar reg van voor op die R23 (High Road) in Benoni getref. “Met paramedici se aankoms op die toneel is die twee voertuie aan die kant van die pad aangetref. Die liggaam van die jong meisie is ŉ paar meter ver van een van die voertuie aangetref. Drie ander mense het op die toneel rondgedwaal,” het Meiring gesê. Paramedici het die meisie ondersoek. Sy het verskeie beserings opgedoen en geen teken van lewe getoon nie. “Noodhulp is dadelik toegepas in ŉ poging om haar by te bring. Ondanks volgehoue pogings is sy ná ŉ geruime tyd op die toneel dood verklaar.” Die ander drie mense is ondersoek en vir geringe tot matige beserings behandel. Hulle is na ŉ hospitaal geneem vir verdere behandeling. Die oorsaak van die ongeluk is onbekend. Owerhede was op die toneel om ondersoek in te stel.